
 			Kaip plėtoti vaikų kalbą
Mūsų visų kalba susideda iš 4 pagrindinių dalių ir vieno labai svarbaus mokėjimo.  Tai turimos kalbos priemonės ir gebėjimas jomis naudotis.
Kalbos priemonės
1)  Žodynas;
2)  Gramatinė  kalbos sandara, įgalinanti mus sėkmingai derinti žodžius vieną su kitu gramatiniais ryšiais-giminėmis, skaičiais, linksniais ir kalbėti sklandžiais sakiniais;
3) Fonologiniai procesai,leidžiantys iš klausos skirti įvairius gimtosios kalbos garsus vieną nuo kito, mokėti atpažinti tų garsų buvimą arba nebuvimą įvairiuose žodžiuose ir jų sekas ( koks garsas eina po kokio arba prieš kokį). Sklandžiai vykstantys fonologiniai procesai garantuoja sėkmingą rašymą iš klausos pagal diktavimą, ir skaitymą,  jei tik nėra papildomų kitų sutrikimų, susijusių su  daiktų, raidžių ir kitų grafinių objektų atpažinimu rega, t.y. atskirti panašios išvaizdos daiktus ir ženklus-raides,skaičius
 4) Fonetiniai procesai. Tai mūsų gebėjimas taisyklingai ištarti visus gimtosios kalbos garsus. Jis galutinai susiformuoja 5-6 aisias gyvenimo metais. 
Gebejimas naudotis kalbinėmis priemonėmis
5) Mokėjimas sujungti aukščiau įvardintas  kalbos kaip proceso dalis į sklandžią, rišlią kalbą- tai savo norų išsakymas, tai savo patirtų įspūdžių atkūrimas kalba, tai pasakų, atsitikimų, įvykių perpasakojimas sklandžia suprantama kalba.
 6) Gebėjimas sklandžia,neužsikertant i kalbėti  ne tik su artimaisiais,bet ir su kitais žmonėmis įvairiose situacijose-darželyje,kieme,parduotuvėje ir pan. 
ŽODYNO PLĖTRA
Mūsų visų žodynuose ankstyvuose kalbinės raidos etapuose negali atsirasti jokie žodžiai neparemti įvairiomis suvokimo rūšimis. To ko nebuvo mūsų jutiminėje patirtyje, t.y. mes nematėme, negirdėjome, neužuodėme, neišbandėme savo skonio receptoriais, ko mes nelietėme, ar nepatyrėme judėdami (kritimas, užsigavimas, nusideginimas)  to negali būti ir mūsų žodyne. Todėl mokykime savo vaikus pažinti įvairius objektus, esančius namuose, kieme, gamtoje visais pojūčiais ir čia pat tai įvardinkime. Šios savaitės užduotys
I.Išmokti pavadinti:
1) Visi namuose esantys buitinio naudojimo daiktai ir jų pavadinimai (televizorius, kompiuteris, lygintuvas, radio aparatas, muzikinis centras ar grotuvas, šaldytuvas, šaldiklis, lyginimo lenta ir visų šių daiktų paskirtis
2) Visi maisto gaminimo ir valgymo indai ir įrankiai ir jų paskirtis.

3) Visi maisto produktai, išsiaiškinant iš ko jie pagaminti (visi pieno produktai, visos kruopos, miltiniai gaminiai-duona, bandelės, makaronai). Visos daržovinės kultūros ir vaisiai.  Aptarti formas ir spalvas, pvz., žirniai apvalūs arba skaldyti iš dviejų rutuliuko puselių, žali ir geltoni, lygiu arba garbanotu paviršiumi, lešiai- plokšti ir apskriti, ryžiai labiau ar mažiau pailgi, pupelės visada pailgos, didesnės ir mažesnės, įvairių spalvų, pupos, įvairūs kopūstai, salotos, vaisiai, jų formos, spalvos.
II.Išmokyti teisingai vartoti vienaskaitą ir daugiskaitą: 
  Visus išmoktus daiktus, vaisius, daržoves pavadinti vienaskaitoje ir daugiskaitoje: puodas-puodai, puodelis-puodeliai, lėkštė-lėkštės, pupelė- pupelės ir t.t.
III. Išmokyti lietimu nustatyti ir pavadinti daikto, vaisiaus ir t. t. paviršiaus skirtumus ir savybes: apelsinas, citrina, avokadas -gruoblėti, nelygūs, banano žievelė  lygi, slyvos labai lygus svogūno luštas daugiasluoksnis, sausas ir t.t. Jei objektas turi kvapą, įvertinti ir jį .Mokyti atskirti objektus nematant, užrištomis akimis arba traukiant iš maišelio pagal, paviršių ar kvapą.
Daiktus pažinkite natūralius, vėliau iš paveikslėlių, dar vėliau iš pasakojimų ar pasakų.  Kuo daugiau vaikams pasakokite ir skaitykite ir kuo mažiau sodinkite su telefonais ar planšetėmis rankose. 

